title: Komisijos įgyvendinimo reglamentas (ES) 2020/857 2020 m. birželio 17 d. kuriuo pagal Europos Parlamento ir Tarybos reglamentą Nr. (ES) 2019/517 nustatomi principai, įtrauktini į Europos Komisijos ir Registro, atsakingo už aukščiausio lygio domeną „.eu“, sutartį (Tekstas svarbus EEE)

text:
19.6.2020

                  LT

                  Europos Sąjungos oficialusis leidinys

                  L 195/52

         KOMISIJOS ĮGYVENDINIMO REGLAMENTAS (ES) 2020/857
         2020 m. birželio 17 d.
         kuriuo pagal Europos Parlamento ir Tarybos reglamentą Nr. (ES) 2019/517 nustatomi principai, įtrauktini į Europos Komisijos ir Registro, atsakingo už aukščiausio lygio domeną „.eu“, sutartį
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. kovo 19 d. Europos Parlamento ir Tarybos reglamentą (ES) 2019/517 dėl veiklos, susijusios su aukščiausio lygio domeno vardu „.eu“, įgyvendinimo ir šio domeno veikimo, kuriuo iš dalies keičiamas ir panaikinamas Reglamentas (EB) Nr. 733/2002 bei panaikinamas Komisijos reglamentas (EB) Nr. 874/2004 (1), ypač į jo 8 straipsnio 2 dalį,
         kadangi:

                     (1)

                     šio reglamento tikslas – nustatyti į Komisijos ir Registro sutartį įtrauktinus su aukščiausio lygio domenu (toliau – ALD) „.eu“ susijusios organizavimo, administravimo ir valdymo veiklos principus;

                     (2)

                     Registras turėtų valdyti ALD „.eu“ taip, kad būtų stiprinama Sąjungos tapatybė, internete propaguojamos Sąjungos vertybės ir skatinamas domeno vardo „.eu“ naudojimas;

                     (3)

                     kad visiems Reglamente (ES) 2019/517 nustatytus tinkamumo registruoti ALD „.eu“ domeno vardą kriterijus atitinkantiems subjektams būtų paprasčiau naudoti ALD „.eu“ ir kad jie daugiau tai darytų, Registras Komisijos prašymu turėtų tam tikrose Komisijos nurodytose Sąjungos geografinėse vietovėse, kurių subjektai nepakankamai aptarnaujami, arba tam tikrų Komisijos nurodytų kategorijų naudotojams siūlyti registratoriaus paslaugas;

                     (4)

                     kad būtų vykdomos Reglamente (ES) 2019/517 nustatytos pareigos, labai svarbu, kad Registras, bendradarbiaudamas su Komisija ir jos prašymu atsižvelgdamas į Reglamentu (ES) 2019/517 įsteigtos įvairių suinteresuotųjų subjektų patariamosios grupės nuomones, užtikrintų gerą ALD „.eu“ valdymą;

                     (5)

                     kad ALD „.eu“ būtų konkurencingas ir plačiai naudojamas, Registras turėtų siekti užtikrinti nepriekaištingą veikimą, aukštą paslaugų kokybę ir konkurencingas kainas. Jis turėtų diegti pažangiausias metodikas ir technologijas, kuriomis būtų užtikrinamas pasitikėjimas, saugumas ir vartotojų apsauga, ir bendradarbiauti su kompetentingomis institucijomis;

                     (6)

                     savo biudžetą Registras turėtų valdyti laikydamasis patikimo finansų valdymo principo, būtent pagal ekonomiškumo, veiksmingumo ir efektyvumo principus. Visos metines išlaidas ir investicijas viršijančios sumos turėtų būti pervedamos į Sąjungos biudžetą;

                     (7)

                     Registras turėtų užtikrinti savo paslaugų teikimo ir ALD „.eu“ veikimo nenutrūkstamumą. Šiuo tikslu Registras turėtų parengti ir reguliariai atnaujinti veiklos atkūrimo planą;

                     (8)

                     Registras turėtų propaguoti Sąjungos interneto valdymo srities tikslus, nustatytus 2014 m. lapkričio 27 d. Tarybos išvadose dėl interneto valdymo ir Komisijos komunikate „Interneto politika ir valdymas. Europos vaidmuo formuojant būsimą interneto valdymą“ (2). Komisijos prašymu jis gali atidėti dalį metinio perviršio interneto valdymo tikslams finansuoti;

                     (9)

                     kad būtų didinamas visuomenės pasitikėjimas internetine erdve ir apsaugomos Sąjungos teisėje nustatytos pagrįstos teisės, Registras turėtų imtis visų būtinų priemonių siekdamas užtikrinti, kad domenų vardai nebūtų registruojami spekuliavimo ir piktnaudžiavimo tikslais, ir su tuo kovoti. Šiuo tikslu Registras turėtų bendradarbiauti su Europos Sąjungos intelektinės nuosavybės tarnyba ir kitomis Sąjungos agentūromis;

                     (10)

                     siekdamas didinti galutinių naudotojų pasitikėjimą ALD „.eu“ ir užtikrinti aukšto lygio vartotojų apsaugą, Registras teikdamas paslaugas turėtų imtis priemonių sistemų kibernetiniam saugumui užtikrinti;

                     (11)

                     Registras turėtų nustatyti paprastas ir veiksmingas su „.eu“ domenų vardais susijusių sutartinių ginčų sprendimo procedūras;

                     (12)

                     siekiant užtikrinti domenų vardų sistemos saugumą, stabilumą ir atsparumą, labai svarbu tvarkyti duomenų bazes, kuriose būtų saugomi tikslūs domenų vardų ir registracijos duomenys, ir laikantis Sąjungos duomenų apsaugos taisyklių teikti teisėtą prieigą prie tokių duomenų. Šiuo tikslu Registras turėtų rinkti su ALD „.eu“ susijusius WHOIS duomenis, užtikrinti jų vientisumą ir prieinamumą ir, laikydamasis Sąjungos duomenų apsaugos taisyklių, tinkamomis priemonėmis teikti teisėtą prieigą prie tų duomenų. Registras turėtų taikyti tinkamas priemones, padedančias išvengti registracijos duomenų netikslumų ir suteikiančias galimybę juos ištaisyti;

                     (13)

                     šiame reglamente nustatytos priemonės atitinka Europos Parlamento ir Tarybos direktyvos (ES) 2018/1972 (3) įsteigto Ryšių komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Dalykas
            Šiuo reglamentu pagal Reglamentą (ES) 2019/517 nustatomi į Komisijos ir Registro sutartį įtrauktini su ALD „.eu“ susijusios organizavimo, administravimo ir valdymo veiklos principai.

            2 straipsnis
            Sąjungos vertybių propagavimas internete

               1.   Registras padeda stiprinti Sąjungos tapatybę ir propaguoti Sąjungos vertybes internete. Visų pirma jis, taikydamas savo politiką ir palaikydamas ryšius su registratoriais, registruotojais ir kitais suinteresuotaisiais subjektais, propaguoja atvirumo, novatoriškumo, daugiakalbystės, prieinamumo, saviraiškos ir informacijos laisvės, pagarbos žmogaus teisėms ir teisinės valstybės principus ir imasi priemonių, padedančių didinti naudotojų saugumą internete ir užtikrinti jų privatumą.

               2.   Registras aktyviai skatina vartoti visas oficialiąsias Sąjungos kalbas.

            3 straipsnis
            ALD „.eu“ naudojimo skatinimas

               1.   Registras didina informuotumą apie ALD „.eu“ ir skatina jo naudojimą visoje Sąjungoje, taip padėdamas remti bendrąją skaitmeninę rinką, kurti internetinę Europos tapatybę ir skatinti tarpvalstybinę veiklą internete.

               2.   Kad ALD „.eu“ būtų daugiau naudojamas tam tikrose Sąjungos geografinėse vietovėse, kurių subjektai nepakankamai aptarnaujami, arba kad jį daugiau naudotų tam tikrų kategorijų registruotojai, Registras Komisijos prašymu atlieka registratoriaus funkciją ir teikia domenų vardų registravimo paslaugas tiesiogiai registruotojams. Ši veikla apima tik tas Komisijos nurodytas geografines vietoves ir registruotojų kategorijas.

               3.   Registras skatina ALD „.eu“ naudoti visais galimais variantais ir visomis Europos kalbomis.

            4 straipsnis
            Geras administravimas

               1.   Registras užtikrina gerą ALD „.eu“ administravimą. Registro vidaus administravimo struktūra turi būti tokia, kad būtų užtikrintas atstovavimas įvairiems suinteresuotiesiems subjektams, efektyvumas, veiksmingumas, atskaitomybė, skaidrumas ir gebėjimas reaguoti.

               2.   Siekdamas šalinti su ALD „.eu“ susijusios organizavimo, administravimo ir valdymo veiklos trūkumus arba šią veiklą gerinti, Registras konsultuojasi ir bendradarbiauja su Komisija ir vykdo konkrečius jos nurodymus dėl ALD „.eu“, taip pat jos prašymu atsižvelgia į įvairių suinteresuotųjų subjektų patariamosios grupės nuomones.

            5 straipsnis
            Geras valdymas

               1.   Registras valdo ALD „.eu“ vadovaudamasis viešuoju interesu, kad būtų didinamas visuomenės pasitikėjimas internetine aplinka.

               2.   Registras siekia užtikrinti nepriekaištingą veikimą, aukštą paslaugų kokybę ir konkurencingas kainas.

               3.   Registras taiko procedūras, kuriomis siekiama užtikrinti, kad ALD „.eu“ valdymo ir administravimo veikla atitiktų skaidrumo, saugumo, stabilumo, nuspėjamumo, patikimumo, prieinamumo, veiksmingumo ir nediskriminavimo principus ir kad šia veikla būtų užtikrinamos Sąjungos teisę atitinkančios sąžiningos konkurencijos sąlygos ir vartotojų apsauga.

               4.   Registras nustato procedūras, kuriomis siekiama užtikrinti, kad jo paslaugų ir informacijos teikimo registratoriams sąlygos ir kokybė būtų tokios pačios, kokios yra numatytos lygiavertėms jo paties paslaugoms, visų pirma tais atvejais, kai jis atlieka registratoriaus funkciją pagal 3 straipsnio 2 dalį.

               5.   Registras valdo ALD „.eu“ laikydamasis patikimo finansų valdymo principų. Komisijos prašymu Registras pateikia šių principų laikymosi įrodymų, visų pirma susijusių su jo finansinių ir žmogiškųjų išteklių paskirstymu vykdant sutartį. Registras leidžia bent kas dvejus metus atlikti jo išorės auditą.

               6.   Registras savo paslaugas teikia visomis oficialiosiomis Sąjungos kalbomis.

            6 straipsnis
            Saugumas ir vartotojų apsauga

               1.   Registras užtikrina aukštą tinklų ir informacinių sistemų, kuriuos jis naudoja valdydamas ALD „.eu“, saugumo lygį. Šiuo tikslu jis nustato konkrečią politiką ir taiko pažangiausius kibernetinio saugumo rizikos valdymo metodus.

               2.   Gavęs išankstinį raštišką Komisijos pritarimą, Registras patvirtina veiklos tęstinumo ir atkūrimo planą. Gavęs išankstinį raštišką Komisijos pritarimą, Registras šį planą periodiškai persvarsto.

               3.   Registras:

                           a)

                           teikia registratoriams ir registruotojams pažangiausias priemones ir technologijas, padedančias jiems apsisaugoti nuo kibernetinio saugumo grėsmių;

                           b)

                           taiko pažangias metodikas, padedančias užtikrinti, kad domenų vardai nebūtų registruojami piktnaudžiavimo tikslais.

            7 straipsnis
            Mokesčiai ir perviršis

               1.   Registras iš anksto praneša Komisijai apie ketinamus taikyti „.eu“ domenų vardų registravimo mokesčius ir nurodo, kaip jie susiję su patiriamomis išlaidomis. Mokesčius Registras skelbia viešai.

               2.   Kiekvienų finansinių metų pabaigoje Registras į Sąjungos biudžetą perveda nustatytą perviršį, kuris nėra investuojamas į jo paslaugų kokybės gerinimą arba į Sąjungos interneto valdymo srities tikslų propagavimą.

               3.   Registras praneša Komisijai apie planuojamas investicijų sumas, kurias numatoma išskaičiuoti iš galimos į Sąjungos biudžetą pervestinos perviršio sumos.

            8 straipsnis
            Interneto valdymas

               1.   Registras propaguoja Sąjungos interneto valdymo srities tikslus. Šiuo tikslu jis bendradarbiauja su Komisija ir jos prašymu atsižvelgia į „.eu“ įvairių suinteresuotųjų subjektų patariamosios grupės nuomones.

               2.   Komisijos prašymu Registras atideda dalį vykdant su ALD „.eu“ susijusią veiklą gauto perviršio Sąjungos interneto valdymo srities tikslams propaguoti.

               3.   Registras parengia išsamų interneto valdymo tikslų finansavimo planą. Šį planą jis patvirtina gavęs išankstinį raštišką Komisijos pritarimą.

            9 straipsnis
            Registracijos spekuliavimo ir piktnaudžiavimo tikslais

               1.   Registras pagal Reglamento (ES) 2019/517 11 straipsnio b, c ir e punktus nustato politiką ir procedūras, kuriomis siekiama aktyviais veiksmais užtikrinti, kad ALD „.eu“ būtų atliekama kuo mažiau domenų vardų registracijų spekuliavimo ir piktnaudžiavimo tikslais. Šiuo tikslu jis bendradarbiauja su Europos Sąjungos intelektinės nuosavybės tarnyba ir kitomis Sąjungos agentūromis.

               2.   Registras atsižvelgia bent į Komisijos pranešime 2005/295/EB (4) nurodytas intelektinės nuosavybės teises, įskaitant autorių teises, prekių ženklus ir Sąjungos ar nacionalinėje teisėje nustatytas geografines nuorodas, taip pat, jei jie saugomi pagal valstybių narių, kuriose jie turimi, nacionalinę teisę, neregistruotus prekių ženklus, prekybinius pavadinimus, įmonių identifikatorius, įmonių pavadinimus, pavardes ir skiriamuosius saugomų literatūros ir meno kūrinių pavadinimus.

               3.   Siekdamas užtikrinti, kad būtų atliekama kuo mažiau domenų vardų registracijų spekuliavimo ir piktnaudžiavimo tikslais, Registras nustato politiką ir procedūras, kuriomis užtikrinamas registracijos duomenų, visų pirma registruotojų identifikavimo duomenų, tikslumas. Registras užtikrina, kad registratoriai domenų vardus registruotų laikydamiesi duomenų saugumo ir tikslumo principų ir Sąjungos teisės.

               4.   Registras nustato registracijos prašymų teikimo politiką ir procedūras, taip pat atitikties registracijos kriterijams ir registruotojų duomenų patikros politiką ir procedūras, kuriomis užtikrinama, kad informacija būtų patikrinama prieš registraciją arba – Registro iniciatyva ar kilus su atitinkamo domeno vardo registracija susijusiam ginčui – po registracijos.

            10 straipsnis
            Domenų vardų panaikinimas

               1.   Registras taiko domenų vardų panaikinimo jo iniciatyva pagal Reglamento (ES) 2019/517 4 straipsnio 3 dalį politiką ir procedūras ir jų panaikinimo atitinkama neteismine ar teismine tvarka politiką ir procedūras. Visų pirma Registras panaikina domenų vardus, kurie buvo užregistruoti neturint teisių į konkretų vardą ar su juo susijusių teisėtų interesų arba kurie yra naudojami nesąžiningai.

               2.   Domenų vardų panaikinimo procedūra turi apimti domeno vardo savininko įspėjimą ir galimybės jam imtis tinkamų priemonių suteikimą.

            11 straipsnis
            Alternatyvaus ginčų sprendimo tvarka

               1.   Registras nustato paprastas, prieinamas, veiksmingas ir vienodas su „.eu“ domenų vardų registravimu susijusių ginčų sprendimo procedūras.

               2.   Registro priimtos alternatyvaus ginčų sprendimo procedūrų taisyklės turi atitikti Europos Parlamento ir Tarybos direktyvą 2013/11/ES (5). Jos parengiamos atsižvelgiant į geriausią tarptautinę šios srities praktiką, be kita ko, atitinkamas Pasaulinės intelektinės nuosavybės organizacijos rekomendacijas, ir yra grindžiamos vienodomis procedūrinėmis taisyklėmis, atitinkančiomis nustatytąsias ICANN patvirtintoje Unifikuotoje ginčų dėl domenų vardų sprendimo politikoje.

               3.   Registras gali pasirinkti tinkamą kompetenciją turinčius geros reputacijos alternatyvaus ginčų sprendimo paslaugų teikėjus. Atrankos procesas turi būti objektyvus, skaidrus ir nediskriminacinis. Registras paskelbia šių paslaugų teikėjų sąrašą.

            12 straipsnis
            Domenų vardų ir registracijos duomenų bazės

               1.   Registras nustato politiką ir procedūras, kuriomis užtikrinama, kad WHOIS duomenų bazėje būtų saugoma tiksli ir naujausia informacija ir kad šių duomenų skelbimas bei prieiga prie jų atitiktų Sąjungos duomenų apsaugos taisykles.

               2.   Sąmoningas netikslios informacijos pateikimas suteikia pagrindą laikytis nuomonės, kad domeno vardas buvo užregistruotas pažeidžiant registracijos sąlygas.

            13 straipsnis
            Bendradarbiavimas su kompetentingomis institucijomis

               1.   Registras bendradarbiauja su kompetentingomis institucijomis, dalyvaujančiomis kovoje su kibernetiniais nusikaltimais. Jis taip pat bendradarbiauja su kompetentingomis institucijomis ir viešosiomis bei privačiomis įstaigomis, dalyvaujančiomis kovoje su domenų vardų registravimu spekuliavimo ir piktnaudžiavimo tikslais ir veikloje, susijusioje su kibernetiniu ir informacijos saugumu, vartotojų apsauga ir pagrindinių teisių apsauga. Jis suteikia kompetentingoms institucijoms ir viešosioms įstaigoms prieigą prie duomenų pagal Sąjungos teisę arba ją atitinkančią nacionalinę teisę, be kita ko, pagal teismų arba kompetentingų institucijų, kurioms suteikti atitinkami įgaliojimai, nurodymus.

               2.   Registras nustato procedūras, kuriomis sudaromos palankesnės sąlygos bendradarbiauti su kompetentingomis institucijomis ir viešosiomis bei privačiomis įstaigomis.

            14 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. birželio 17 d.

                  Komisijos vardu

                  Pirmininkė

               Ursula VON DER LEYEN

            (1)  OL L 91, 2019 3 29, p. 25.

            (2)  COM(2014) 72.

            (3)  2018 m. gruodžio 11 d. Europos Parlamento ir Tarybos direktyva (ES) 2018/1972, kuria nustatomas Europos elektroninių ryšių kodeksas (OL L 321, 2018 12 17, p. 36).

            (4)  Komisijos pranešimas dėl Europos Parlamento ir Tarybos direktyvos Nr. 2004/48/EB dėl intelektinės nuosavybės teisių gynimo 2 straipsnio (OL L 94, 2005 4 13, p. 37).

            (5)  2013 m. gegužės 21 d. Europos Parlamento ir Tarybos direktyva 2013/11/ES dėl alternatyvaus vartotojų ginčų sprendimo, kuria iš dalies keičiami Reglamentas (EB) Nr. 2006/2004 ir Direktyva 2009/22/EB (OL L 165, 2013 6 18, p. 63).


title: Tarybos įgyvendinimo reglamentas (ES) 2020/847 2020 m. birželio 18 d. kuriuo įgyvendinamas Reglamentas (ES) Nr. 267/2012 dėl ribojamųjų priemonių Iranui

text:
19.6.2020

                  LT

                  Europos Sąjungos oficialusis leidinys

                  L 196/1

         TARYBOS ĮGYVENDINIMO REGLAMENTAS (ES) 2020/847
         2020 m. birželio 18 d.
         kuriuo įgyvendinamas Reglamentas (ES) Nr. 267/2012 dėl ribojamųjų priemonių Iranui
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. kovo 23 d. Tarybos reglamentą (ES) Nr. 267/2012 dėl ribojamųjų priemonių Iranui, kuriuo panaikinamas Reglamentas (ES) Nr. 961/2010 (1), ypač į jo 46 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2012 m. kovo 23 d. Taryba priėmė Reglamentą (ES) Nr. 267/2012;

                     (2)

                     remdamasi Sprendimo 2010/413/BUSP II priedo peržiūra, Taryba padarė išvadą, kad ribojamosios priemonės turėtų būti toliau taikomos visiems į tame sprendimo priede išdėstytą sąrašą įtrauktiems asmenims ir subjektams, jeigu jų vardai ir pavardės arba pavadinimai nėra paminėti to sprendimo VI priede;

                     (3)

                     be to, Taryba padarė išvadą, kad turėtų būti atnaujinti 10 įrašų, įtrauktų į Reglamento (ES) Nr. 267/2012 IX priedą;

                     (4)

                     todėl Reglamentas (ES) Nr. 267/2012 turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 267/2012 IX priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. birželio 18 d.

                  Tarybos vardu

                  Pirmininės

               A. METELKO-ZGOMBIĆ

            (1)  OL L 88, 2012 3 24, p. 1.

            PRIEDAS
            Reglamento (ES) Nr. 267/2012 IX priedas iš dalies keičiamas taip:

                        1.

                        skyriuje „I. Asmenys ir subjektai, dalyvaujantys branduolinėje arba su balistinėmis raketomis susijusioje veikloje, bei asmenys ir subjektai, teikiantys paramą Irano Vyriausybei“ toliau pateikti įrašai pakeičia atitinkamus įrašus sąraše, pateiktame poskyryje „A. Asmenys“:

                                    Vardas, pavardė

                                    Identifikuojamoji informacija

                                    Priežastys

                                    Įtraukimo į sąrašą data

                                    „8.

                                    Ebrahim MAHMUDZADEH

                                    Buvęs „Iran Electronics Industries“ valdantysis direktorius (žr. B dalį Nr. 20). Šiuo metu ginkluotųjų pajėgų socialinės apsaugos organizacijos generalinis direktorius.

                                    2008 6 23

                                    12.

                                    Mohammad Reza MOVASAGHNIA

                                    Buvęs „Samen Al A’Emmeh Industries Group“ (SAIG), taip pat vadinamo „Cruise Missile Industry Group“, vadovas. Ši organizacija įtraukta į sąrašą pagal JT ST rezoliuciją 1747 ir nurodyta Bendrosios pozicijos 2007/140/BUSP I priede.

                                    2010 7 26

                                    25.

                                    Sayed Shamsuddin BORBORUDI
                                    (dar žinomas kaip: Seyed Shamseddin BORBOROUDI)

                                    Gimimo data: 1969 m. rugsėjo 21 d.

                                    Buvęs Į JT sąrašą įtrauktos Irano atominės energijos organizacijos vadovo pavaduotojas, pavaldus į JT sąrašą įtrauktam Feridun Abbasi Davani. Bent nuo 2002 m. dalyvauja Irano branduolinėje programoje, be kita ko, kaip buvęs AMAD pirkimo ir logistikos vadovas jis buvo atsakingas, kad perkant įrangą ir medžiagas Irano branduolinių ginklų programai būtų naudojamasi tokiomis fiktyviomis bendrovėmis kaip „Kimia Madan“.

                                    2011 12 1“

                        2.

                        skyriuje „I. Asmenys ir subjektai, dalyvaujantys branduolinėje arba su balistinėmis raketomis susijusioje veikloje, bei asmenys ir subjektai, teikiantys paramą Irano Vyriausybei“ toliau pateikti įrašai pakeičia atitinkamus įrašus sąraše, pateiktame poskyryje „B. Subjektai“:

                                    Pavadinimas

                                    Identifikuojamoji informacija

                                    Priežastys

                                    Įtraukimo į sąrašą data

                                    „87.

                                       Khala Afarin Pars (dar žinoma kaip: PISHRO KHALA AFARIN COMPANY)

                                    Paskutinis žinomas adresas: Unit 5, 2nd Floor, No 75, Mehran Afrand St, Sattarkhan St, Tehran.

                                    Dalyvauja perkant įrangą ir medžiagas, kurios tiesiogiai naudojamos Irano branduolinėje programoje.

                                    2011 12 1

                                    161.

                                       Sharif University of Technology (Sharif technologijos universitetas)

                                    Paskutinis žinomas adresas: Azadi Ave/Street, PO Box 11365–11155, Tehran, Iran, Tel: +98 21 66 161 El. paštas: info@sharif.ir

                                       Sharif University of Technology (SUT) yra sudaręs kelis bendradarbiavimo susitarimus su Irano Vyriausybės organizacijomis, kurios yra įtrauktos į JT ir (arba) ES sąrašus ir kurios vykdo veiklą karo ar su karu susijusiose srityse, visų pirma balistinių raketų gamybos ir pirkimo srityje. Tai apima susitarimą su į ES sąrašus įtraukta Aerospace Industries Organisation (Aviacijos ir kosmoso pramonės organizacija) dėl, inter alia, palydovų gamybos, bendradarbiavimą su Irano gynybos ministerija ir Irano revoliucijos gvardija (IRG) dėl išmaniųjų laivų varžybų, platesnio masto susitarimą su IRGC oro pajėgomis (IRGC Air Force), kuriuo vystomi ir stiprinami universiteto ryšiai, organizacinis bei strateginis bendradarbiavimas. SUT yra sudaręs šešių universitetų susitarimą, kuriuo remiama Irano Vyriausybė atliekant su gynyba susijusius mokslinius tyrimus.
                                    Visa tai aiškiai įrodo svarbų ryšį su Irano Vyriausybe karo ar su karu susijusiose srityse, o toks ryšys yra parama Irano Vyriausybei.

                                    2014 11 8“

                        3.

                        skyriuje „II. Islamo revoliucijos gvardija (IRGC)“ toliau pateikti įrašai pakeičia atitinkamus įrašus sąraše, pateiktame poskyryje „A. Asmenys“:

                                    Vardas, pavardė

                                    Identifikuojamoji informacija

                                    Priežastys

                                    Įtraukimo į sąrašą data

                                    „6.

                                    Mohammad Ali JAFARI, Islamo revoliucijos gvardija (IRGC)

                                    Buvęs Islamo revoliucijos gvardijos (IRGC) vadas.

                                    2008 6 23

                                    7.

                                    Islamo revoliucijos gvardijos (IRGC) brigados generolas Mostafa Mohammad NAJJAR

                                    Buvęs vidaus reikalų ministras ir buvęs MODAFL ministras, atsakingas už visas karines programas, įskaitant balistinių raketų programas. Šiuo metu yra ginkluotųjų pajėgų generalinio štabo vado vyresnysis patarėjas.

                                    2008 6 23

                                    8.

                                    IRGC brigados generolas Mohammad Reza NAQDI

                                    Gimimo vieta: Nadjaf (Irakas).
                                    Gimimo data: 1953 m.

                                    Islamo revoliucijos gvardijos (IRGC) koordinatoriaus pavaduotojas. Buvęs IRGC vado pavaduotojas kultūros ir socialiniams reikalams. Buvęs pasipriešinimo pajėgų „Bassij“ vadas.

                                    2010 7 26

                                    11.

                                    Islamo revoliucijos gvardijos (IRGC) brigados generolas Hossein SALAMI

                                    IRGC vadas.

                                    2010 7 26

                                    13.

                                    Islamo revoliucijos gvardijos (IRGC) brigados generolas Ahmad VAHIDI

                                    Aukščiausiojo Nacionalinės gynybos universiteto pirmininkas ir buvęs MODAFL ministras.

                                    2008 6 23“


title: Komisijos įgyvendinimo reglamentas (ES) 2020/858 2020 m. birželio 18 d. kuriuo dėl taikymo datos atidėjimo iš dalies keičiamas Įgyvendinimo reglamentas (ES) 2018/732 (Tekstas svarbus EEE)

text:
19.6.2020

                  LT

                  Europos Sąjungos oficialusis leidinys

                  L 195/57

         KOMISIJOS ĮGYVENDINIMO REGLAMENTAS (ES) 2020/858
         2020 m. birželio 18 d.
         kuriuo dėl taikymo datos atidėjimo iš dalies keičiamas Įgyvendinimo reglamentas (ES) 2018/732
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. spalio 22 d. Europos Parlamento ir Tarybos direktyvą 2014/94/ES dėl alternatyviųjų degalų infrastruktūros diegimo (1), ypač į jos 7 straipsnio 3 dalį,
         kadangi:

                     (1)

                     pagal Komisijos įgyvendinimo reglamentą (ES) 2018/732 (2) degalų kainų palyginimo duomenų rodymas degalinėse turėtų būti grindžiamas lengvųjų automobilių, kuriuos būtų galima palyginti bent jau pagal svorį ir galią, pavyzdžiais. Informacijai apie rinkoje esančius transporto priemonių modelius teikti ir tai informacijai papildyti valstybės narės gali naudotis skaitmeninimo, pavyzdžiui, internetinių priemonių, teikiamomis galimybėmis. Todėl galėtų būti naudojama degalų vienetų kainų palyginimo duomenų rodymą degalinėse papildanti priemonė – nuorodos į interneto svetainę, kurioje pateikiama išsamesnė arba papildoma informacija, pateikimas. Tokia priemonė neturėtų pakeisti duomenų rodymo degalinėse;

                     (2)

                     valstybės narės turėtų nustatyti, kurios degalinės privalo rodyti alternatyviųjų degalų vienetų kainų palyginimo rezultatus, gautus taikant Įgyvendinimo reglamento (ES) 2018/732 I priede nustatytą bendrą metodiką. Informacija turėtų būti pateikiama taip, kad vartotojai būtų deramai informuojami, pavyzdžiui, naudojant plakatus, skydus ar ekranus. Kad informacijos pateikimo priemonės būtų įdiegtos, degalinėse reikia atlikti specialius darbus. Sprendimų diegimas neturėtų užkrauti naštos mažosioms ir vidutinėms įmonėms;

                     (3)

                     Sąjunga pagal Europos infrastruktūros tinklų priemonę parengė pagalbinį programos veiksmą (PPV), kad padėtų valstybėms narėms įgyvendinti Direktyvos 2014/94/ES 7 straipsnio 3 dalį, taip pat rekomendacijas dėl darnaus informacijos pateikimo priemonių diegimo. Šios rekomendacijos dar nėra prieinamos, nes, pradėjus taikyti COVID-19 pandemijai suvaldyti skirtas izoliavimo priemones, galimybės patekti į degalines labai apribotos ir todėl reikiamų tiesioginių bandymų vykdymas turėjo būti atidėtas. Todėl Komisija, PPV dalyvaujančių valstybių narių prašymu, iš dalies pakeitusi atitinkamą dotacijos susitarimą, pratęsė PPV galiojimą iki 2020 m. rugsėjo 30 d. Tai reiškia, kad taikant PPV pateiktinos galutinės rekomendacijos dėl darnaus Direktyvos 2014/94/ES 7 straipsnio 3 dalies įgyvendinimo valstybėms narėms bus paskelbtos vėliau nei planuota;

                     (4)

                     2020 m. balandžio 3 d. Alternatyviųjų degalų infrastruktūros komiteto posėdyje valstybės narės pažymėjo, kad dėl COVID-19 plitimui suvaldyti skirtų priemonių taikymo galimybės patekti į degalines yra apribotos. Todėl neįmanoma atlikti visų darbų, kurie būtini tam, kad, laikantis PPV rekomendacijų, degalinėse būtų įdiegtos informacijos pateikimo priemonės. Be to, plakatų ir skydų arba ekranų įrengimas yra susijęs su fiziniu darbu degalinėse, o tai dėl reikalavimo laikytis saugaus atstumo gali kelti pavojų klientų ir darbuotojų saugai. Dėl šių priežasčių valstybės narės paprašė atidėti Įgyvendinimo reglamento (ES) 2018/732 taikymo datą;

                     (5)

                     dėl šių apribojimų neįmanoma įdiegti reikiamos infrastruktūros, kad degalinės Įgyvendinimo reglamento (ES) 2018/732 priede nustatytą metodiką galėtų taikyti nuo 2 straipsnyje nustatytos dienos. Be to, valstybės narės susiduria ir su atitinkamų duomenų rinkimo sunkumais. Dėl šių priežasčių Įgyvendinimo reglamento (ES) 2018/732 taikymo data turėtų būti atidėta 6 mėnesiams, kad valstybės narės galėtų kompensuoti neigiamą vėlavimo įgyvendinti tame reglamente numatytas priemones dėl COVID-19 krizės poveikį;

                     (6)

                     siekiant nedelsiant suteikti pagalbą besitęsiančios COVID-19 krizės sąlygomis ir sudaryti sąlygas valstybėms narėms ir visoms suinteresuotosioms šalims pritaikyti savo planus atsižvelgiant į siūlomą pakeitimą, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;

                     (7)

                     šiame reglamente nustatytos priemonės atitinka pagal Direktyvos 2014/94/ES 9 straipsnio 1 dalį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) 2018/732 2 straipsnio antra pastraipa pakeičiama taip:

               „Jis taikomas nuo 2020 m. gruodžio 7 d.“

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. birželio 18 d.

                  Komisijos vardu

                  Pirmininkė

               Ursula VON DER LEYEN

            (1)  OL L 307, 2014 10 28, p. 1.

            (2)  2018 m. gegužės 17 d. Komisijos įgyvendinimo reglamentas (ES) 2018/732 dėl Europos Parlamento ir Tarybos direktyvoje 2014/94/ES numatytos bendros alternatyviųjų degalų vienetų kainų palyginimo metodikos (OL L 123, 2018 5 18, p. 85).


title: Komisijos įgyvendinimo reglamentas (ES) 2020/861 2020 m. birželio 16 d. kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Cantal“ / „fourme de Cantal“ / „cantalet“ (SKVN)

text:
22.6.2020

                  LT

                  Europos Sąjungos oficialusis leidinys

                  L 197/1

         KOMISIJOS ĮGYVENDINIMO REGLAMENTAS (ES) 2020/861
         2020 m. birželio 16 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Cantal“ / „fourme de Cantal“ / „cantalet“ (SKVN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos pateiktą saugomos kilmės vietos nuorodos „Cantal“ / „fourme de Cantal“ / „cantalet“, kuri įregistruota Komisijos reglamentu (EB) Nr. 1107/96 (2), specifikacijos pakeitimo paraišką. Šis pakeitimas susijęs su pavadinimo „Cantal“ / „fourme de Cantal“ /„cantalet“ pakeitimu į „Cantal“ / „Fourme de Cantal“;

                     (2)

                     remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 50 straipsnio 2 dalies a punkte;

                     (3)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Cantal“ / „fourme de Cantal“ / „cantalet“ (SKVN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. birželio 16 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 343, 2012 12 14, p. 1.

            (2)  1996 m. birželio 12 d. Komisijos reglamentas (EB) Nr. 1107/96 dėl geografinių nuorodų ir kilmės vietos nuorodų įregistravimo vadovaujantis Reglamento (EEB) Nr. 2081/92 17 straipsnyje nustatyta tvarka (OL L 148, 1996 6 21, p. 1).

            (3)  OL C 46, 2020 2 11, p. 14.


title: Komisijos įgyvendinimo reglamentas (ES) 2020/862 2020 m. birželio 19 d. kuriuo pagal Europos Parlamento ir Tarybos reglamentą (ES) Nr. 1306/2013 nustatomas 2020 kalendorinių metų tiesioginių išmokų koregavimo koeficientas

text:
22.6.2020

                  LT

                  Europos Sąjungos oficialusis leidinys

                  L 197/3

         KOMISIJOS ĮGYVENDINIMO REGLAMENTAS (ES) 2020/862
         2020 m. birželio 19 d.
         kuriuo pagal Europos Parlamento ir Tarybos reglamentą (ES) Nr. 1306/2013 nustatomas 2020 kalendorinių metų tiesioginių išmokų koregavimo koeficientas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 26 straipsnio 3 dalį,
         pasikonsultavusi su Žemės ūkio fondų komitetu,
         kadangi:

                     (1)

                     pagal Reglamento (ES) Nr. 1306/2013 25 straipsnį rezervas, skirtas suteikti papildomos paramos žemės ūkio sektoriui didelių krizių, kurios daro poveikį žemės ūkio gamybai ar paskirstymui, atveju, sudaromas kiekvienų metų pradžioje taikant tiesioginių išmokų sumažinimą su to reglamento 26 straipsnyje nurodytu finansinės drausmės mechanizmu;

                     (2)

                     Reglamento (ES) Nr. 1306/2013 26 straipsnio 1 dalyje nustatyta, kad siekiant užtikrinti, jog būtų laikomasi to reglamento 16 straipsnyje nustatytų su rinka susijusių išlaidų finansavimo ir tiesioginių išmokų metinių viršutinių ribų, tuo atveju, kai pagal tą tarpinę viršutinę ribą finansuojamų priemonių finansavimo atitinkamais finansiniais metais prognozės rodo, kad taikytinos metinės viršutinės ribos bus viršytos, turi būti nustatomas tiesioginių išmokų koregavimo koeficientas;

                     (3)

                     iš preliminarių 2021 finansinių metų tiesioginių išmokų ir su rinka susijusių išlaidų prognozių matyti, kad reikalinga 647,2 mln. EUR finansinė drausmė, įskaitant 487,6 mln. EUR žemės ūkio sektoriaus krizių rezervo sumą galiojančiomis kainomis;

                     (4)

                     siekiant padengti tą sumą, Europos Parlamento ir Tarybos reglamento (ES) Nr. 1307/2013 (2) I priede išvardytų paramos sistemų tiesioginėms išmokoms 2020 kalendoriniais metais turi būti taikomas finansinės drausmės mechanizmas;

                     (5)

                     pagal Reglamento (ES) Nr. 1306/2013 26 straipsnio 3 dalį koregavimo koeficientas turėtų būti nustatytas iki kalendorinių metų, kuriais jis taikomas, birželio 30 d.;

                     (6)

                     iš dalies pakeistas Komisijos pasiūlymas dėl Tarybos reglamento, kuriuo nustatoma 2021–2027 m. (3) daugiametė finansinė programa, dar nėra priimtas. Todėl 2021 finansiniais metais Europos žemės ūkio garantijų fondo išlaidoms skirtas grynasis likutis, sudarantis 40 179,1 mln. EUR (iš dalies pakeistame pasiūlyme nustatyta tarpinė viršutinė riba, patikslinta atsižvelgiant į valstybių narių pranešimus apie asignavimų perkėlimus tarp Europos žemės ūkio fondo kaimo plėtrai ir tiesioginių išmokų), kaip atsargumo priemonė turėtų būti naudojamas koregavimo koeficientui apskaičiuoti;

                     (7)

                     paprastai ūkininkams, pateikusiems paraiškas gauti tiesiogines išmokas už vienus kalendorinius metus (N), parama išmokama per nustatytą finansinių metų (N +1) mokėjimo laikotarpį. Tačiau valstybės narės su tam tikrais apribojimais gali išmokas ūkininkams mokėti vėliau, pasibaigus tam mokėjimo laikotarpiui. Tokie pavėluoti mokėjimai gali būti atlikti ateinančiais finansiniais metais. Kai finansinės drausmės mechanizmas taikomas konkretiems kalendoriniams metams, koregavimo koeficientas neturėtų būti taikomas išmokoms, dėl kurių paramos paraiškos buvo pateiktos kitais kalendoriniais metais nei tie, kuriais taikomas finansinės drausmės mechanizmas. Todėl siekiant užtikrinti vienodas sąlygas ūkininkams, yra tinkama numatyti, kad koregavimo koeficientas būtų taikomas tik išmokoms, dėl kurių paramos paraiškos buvo pateiktos tais kalendoriniais metais, kuriais taikomas finansinės drausmės mechanizmas, nepriklausomai nuo to, kada parama išmokama ūkininkams;

                     (8)

                     Reglamento (ES) Nr. 1307/2013 8 straipsnio 1 dalyje nustatyta, kad pagal Reglamento (ES) Nr. 1306/2013 26 straipsnį nustatytas tiesioginių išmokų koregavimo koeficientas taikomas tik 2 000 EUR viršijančioms tiesioginėms išmokoms, kurios turi būti skiriamos ūkininkams atitinkamais kalendoriniais metais. Be to, Reglamento (ES) Nr. 1307/2013 8 straipsnio 2 dalyje nustatyta, kad dėl laipsniško tiesioginių išmokų įvedimo koregavimo koeficientas Kroatijai taikomas tik nuo 2022 m. sausio 1 d.; todėl šiuo reglamentu nustatomas koregavimo koeficientas neturėtų būti taikomas tos valstybės narės ūkininkams skiriamoms išmokoms,

               PRIĖMĖ ŠĮ REGLAMENTĄ:

            1 straipsnis

               1.   Reglamento (ES) Nr. 1306/2013 25 ir 26 straipsniuose numatyto koregavimo koeficiento nustatymo tikslu ir laikantis Reglamento (ES) Nr. 1307/2013 8 straipsnio 1 dalies, Reglamento (ES) Nr. 1307/2013 I priede išvardytų paramos sistemų tiesioginių išmokų, skiriamų ūkininkams pagal paramos paraišką, pateiktą už 2020 kalendorinius metus, sumos, viršijančios 2 000 EUR, mažinamos 2,140411 % koregavimo koeficientu.

               2.   1 dalyje nustatytas sumažinimas netaikomas Kroatijai.

            2 straipsnis
            Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. birželio 19 d.

                  Komisijos vardu

                  Pirmininkė

               Ursula VON DER LEYEN

            (1)  OL L 347, 2013 12 20, p. 549.

            (2)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).

            (3)  COM(2020) 443 final.


title: Komisijos įgyvendinimo reglamentas (ES) 2020/864 2020 m. birželio 22 d. kuriuo nustatomi nuo 2020 m. birželio 23 d. galiojantys grūdų sektoriaus importo muitai

text:
23.6.2020

                  LT

                  Europos Sąjungos oficialusis leidinys

                  LI 197/1

         KOMISIJOS ĮGYVENDINIMO REGLAMENTAS (ES) 2020/864
         2020 m. birželio 22 d.
         kuriuo nustatomi nuo 2020 m. birželio 23 d. galiojantys grūdų sektoriaus importo muitai
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 183 straipsnį,
         kadangi:

                     (1)

                     Komisijos reglamento (ES) Nr. 642/2010 (2) 1 straipsnio 1 dalyje numatyta, kad produktams, kurių KN kodai 1001 11 00, 1001 19 00, ex 1001 91 20 [paprastieji kviečiai, skirti sėjai], ex 1001 99 00 [aukštos kokybės paprastieji kviečiai, išskyrus skirtus sėklai], 1002 10 00, 1002 90 00, 1005 10 90, 1005 90 00, 1007 10 90 ir 1007 90 00, nustatomas importo muitas yra lygus tiems produktams importavimo metu taikomai intervencinei kainai, padidintai 55 % ir atėmus konkrečiai siuntai taikomą CIF importo kainą. Tačiau tas muitas negali viršyti Bendrojo muitų tarifo muito normos;

                     (2)

                     Reglamento (ES) Nr. 642/2010 1 straipsnio 2 dalyje nustatyta, kad, siekiant apskaičiuoti to straipsnio 1 dalyje nurodytą importo muitą, reguliariai nustatomos tipinės toje dalyje nurodytų produktų CIF importo kainos;

                     (3)

                     remiantis Reglamento (ES) Nr. 642/2010 2 straipsnio 1 dalimi, apskaičiuojant to reglamento 1 straipsnio 1 dalyje nurodytų produktų importo muitą turi būti taikoma kasdieninė tipinė CIF importo kaina, nustatyta to reglamento 5 straipsnyje nurodyta tvarka;

                     (4)

                     nuo 2017 m. rugsėjo 21 d. Kanados kilmės produktų, kurių KN kodai 1001 11 00, 1001 19 00, ex 1001 99 00 (aukštos kokybės paprastieji kviečiai, išskyrus skirtus sėklai), 1002 10 00 ir 1002 90 00, importo muitas apskaičiuojamas pagal Reglamento (ES) Nr. 642/2010 2 straipsnio 5 dalį;

                     (5)

                     reikėtų nustatyti nuo 2020 m. birželio 23 d. taikomus importo muitus, kurie būtų taikomi tol, kol bus nustatyti nauji;

                     (6)

                     remiantis Reglamento (ES) Nr. 642/2010 2 straipsnio 2 dalimi, šis reglamentas turėtų įsigalioti jo paskelbimo dieną,

               PRIĖMĖ ŠĮ REGLAMENTĄ:

            1 straipsnis
            Nuo 2020 m. birželio 23 d. galiojantys Reglamento (ES) Nr. 642/2010 1 straipsnio 1 dalyje nurodyti grūdų sektoriaus importo muitai nustatomi šio reglamento I priede, remiantis II priede pateikta informacija.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. birželio 22 d.

                  Komisijos vardu

                  Pirmininkės pavedimu

               Wolfgang BURTSCHER

                  Generalinis direktorius

                  Žemės ūkio ir kaimo plėtros generalinis direktoratas

            (1)  OL L 347, 2013 12 20, p. 671.

            (2)  2010 m. liepos 20 d. Komisijos reglamentas (ES) Nr. 642/2010 dėl Tarybos reglamento (EB) Nr. 1234/2007 taikymo taisyklių grūdų sektoriaus importo muitų srityje (OL L 187, 2010 7 21, p. 5).

            I PRIEDAS
            Produktų, išvardytų Reglamento (ES) Nr. 642/2010 1 straipsnio 1 dalyje, importo muitai, taikomi nuo 2020 m. birželio 23 d.

                        KN kodas

                        Prekių aprašymas

                        Importo muitas  (1)
                            (2)

                        (EUR už toną)

                        1001 11 00

                        Kietieji KVIEČIAI, skirti sėjai

                        0,00

                        1001 19 00

                        Kietieji KVIEČIAI, aukštos kokybės, išskyrus skirtus sėjai

                        0,00

                        vidutinės kokybės, išskyrus skirtus sėjai

                        0,00

                        žemos kokybės, išskyrus skirtus sėjai

                        0,00

                        ex 1001 91 20

                        Paprastieji KVIEČIAI, skirti sėjai

                        0,00

                        ex 1001 99 00

                        Paprastieji KVIEČIAI, aukštos kokybės, išskyrus skirtus sėjai

                        0,00

                        1002 10 00

                        RUGIAI, skirti sėjai

                        4,65

                        1002 90 00

                        RUGIAI, išskyrus skirtus sėjai

                        4,65

                        1005 10 90

                        KUKURŪZAI, skirti sėjai, išskyrus hibridus

                        4,65

                        1005 90 00

                        KUKURŪZAI, išskyrus skirtus sėjai  (3)

                        4,65

                        1007 10 90

                        Grūdiniai SORGAI, išskyrus sėjai skirtus hibridus

                        4,65

                        1007 90 00

                        Grūdiniai SORGAI, išskyrus skirtus sėjai

                        4,65

               (1)  Remiantis Reglamento (ES) Nr. 642/2010 2 straipsnio 4 dalimi, importuotojui muitas gali būti sumažintas:

                        —

                        3 EUR už toną, jei iškrovimo uostas yra Viduržemio jūros uostas (už Gibraltaro sąsiaurio ribų) arba Juodosios jūros uostas ir jei prekės į Sąjungą atgabenamos Atlanto vandenynu arba per Sueco kanalą,

                        —

                        2 EUR už toną, jei iškrovimo uostas yra Airijoje, Jungtinėje Karalystėje, Danijoje, Estijoje, Latvijoje, Lietuvoje, Lenkijoje, Suomijoje, Švedijoje arba Pirėnų pusiasalio Atlanto vandenyno pakrantėje ir jei prekės į Sąjungą atgabenamos Atlanto vandenynu.

               (2)  Kanados kilmės produktų, kurių KN kodai 1001 11 00, 1001 19 00, ex 1001 99 00 (aukštos kokybės paprastieji kviečiai, išskyrus skirtus sėklai), 1002 10 00 ir 1002 90 00, importo muitas apskaičiuojamas pagal Reglamento (ES) Nr. 642/2010 2 straipsnio 5 dalį.

               (3)  Importuotojui muitas gali būti sumažintas fiksuota 24 EUR už toną suma, jei laikomasi Reglamento (ES) Nr. 642/2010 3 straipsnyje nurodytų sąlygų.

            II PRIEDAS
            I priede nustatyto muito apskaičiavimo komponentai

               1.
               Vidutiniškai per laikotarpį, nurodytą Reglamento (ES) Nr. 642/2010 2 straipsnio 2 dalyje:

                           (EUR už toną)

                           Paprastieji kviečiai  (1)

                           Kukurūzai

                           Prekių birža

                           Mineapolis

                           Čikaga

                           Kotiruojama

                           183,142

                           115,120

                           Meksikos įlankos priemoka

                           –

                           24,873

                           Didžiųjų ežerų priemoka

                           42,705

                           –

               2.
               Vidutiniškai per laikotarpį, nurodytą Reglamento (ES) Nr. 642/2010 2 straipsnio 2 dalyje:

                           Vežimo išlaidos: Meksikos įlanka – Roterdamas

                           12,390

                           Vežimo išlaidos: Didieji ežerai – Roterdamas

                           36,075

               (1)  Įtraukta 14 EUR už toną priemoka (Reglamento (ES) Nr. 642/2010 5 straipsnio 3 dalis).


title: Komisijos įgyvendinimo reglamentas (ES) 2020/867 2020 m. birželio 18 d. kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Aprutino Pescarese“ (SKVN)

text:
25.6.2020

                  LT

                  Europos Sąjungos oficialusis leidinys

                  L 201/4

         KOMISIJOS ĮGYVENDINIMO REGLAMENTAS (ES) 2020/867
         2020 m. birželio 18 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Aprutino Pescarese“ (SKVN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Italijos pateiktą saugomos kilmės vietos nuorodos „Aprutino Pescarese“, kuri įregistruota Komisijos reglamentu (EB) Nr. 1263/96 (2), specifikacijos pakeitimo paraišką;

                     (2)

                     remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 50 straipsnio 2 dalies a punkte;

                     (3)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Aprutino Pescarese“ (SKVN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. birželio 18 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 343, 2012 12 14, p. 1.

            (2)  1996 m. liepos 1 d. Komisijos reglamentas (EB) Nr. 1263/96, papildantis Reglamento (EB) Nr. 1107/96 dėl geografinių nuorodų ir kilmės vietos nuorodų įregistravimo vadovaujantis Tarybos reglamento (EEB) Nr. 2081/92 17 straipsnyje nustatyta tvarka priedą (OL L 163, 1996 7 2, p. 20).

            (3)  OL C 44, 2020 2 10, p. 37.


title: Komisijos įgyvendinimo reglamentas (ES) 2020/868 2020 m. birželio 18 d. kuriuo panaikinamas Įgyvendinimo reglamentas (ES) 2016/1140 dėl tam tikrų prekių klasifikavimo Kombinuotojoje nomenklatūroje

text:
25.6.2020

                  LT

                  Europos Sąjungos oficialusis leidinys

                  L 201/5

         KOMISIJOS ĮGYVENDINIMO REGLAMENTAS (ES) 2020/868
         2020 m. birželio 18 d.
         kuriuo panaikinamas Įgyvendinimo reglamentas (ES) 2016/1140 dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     Įgyvendinimo reglamentu (ES) 2016/1140 (2) Komisija du produktus – savaime kaistantį pleistrą ir savaime kaistančią juostą skausmui malšinti – suklasifikavo Tarybos reglamento (EEB) Nr. 2658/87 (3) I priede pateiktoje Kombinuotojoje nomenklatūroje kaip kitus cheminius produktus arba preparatus priskirdama KN kodą 3824 90 96;

                     (2)

                     Teisingumo Teismas savo sprendime byloje C-182/19 (4) konstatavo, kad Įgyvendinimo reglamentas (ES) 2016/1140 negalioja;

                     (3)

                     aktas, kurį Teisingumo Teismas pripažino negaliojančiu, dėl teisinio tikrumo turėtų būti oficialiai pašalintas iš Sąjungos teisinės sistemos;

                     (4)

                     todėl Įgyvendinimo reglamentas (ES) 2016/1140 turėtų būti panaikintas;

                     (5)

                     šiame reglamente nustatytos priemonės atitinka Muitinės kodekso komiteto nuomonę;

                     (6)

                     po 2020 m. kovo 26 d. Teisingumo Teismo sprendimo Įgyvendinimo reglamentas (ES) 2016/1140 negali būti taikomas, todėl siekiant užtikrinti teisinį tikrumą ir aiškumą šis reglamentas turėtų įsigalioti skubos tvarka,

               PRIĖMĖ ŠĮ REGLAMENTĄ:

            1 straipsnis

                        Įgyvendinimo reglamentas (ES) 2016/1140 panaikinamas.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. birželio 18 d.

                  Komisijos vardu

                  Pirmininko pavedimu

               Philip KERMODE

                  generalinio direktoriaus pareigas

                  Laikinai einantis Mokesčių ir muitų sąjungos generalinio direktorato

            (1)  OL L 269, 2013 10 10, p. 1.

            (2)  2016 m. liepos 8 d. Komisijos įgyvendinimo reglamentas (ES) 2016/1140 dėl tam tikrų prekių klasifikavimo Kombinuotojoje nomenklatūroje (OL L 189, 2016 7 14, p. 1).

            (3)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            (4)  2020 m. kovo 26 d. Teisingumo Teismo sprendimas Pfizer Consumer Healthcare Ltd, C-182/19, ECLI:EU:C:2020:243.